Senchaku hongan nembutsushū

Senchaku hongan nembutsushū (選択本願念仏集), også kalt Senchakushū, er magnum opus til Hōnen, grunnleggeren av den mahāyāna-buddhistiske skolen Jōdo-shū som er den japanske avleggeren av det rene land. Teksten er å finne i den kinesiske buddhistiske kanon i Taishō Shinshū Daizōkyō bind 83, hvor den er tekst nr 2608. På norsk er tekstens tittel «utvalgte avsnitt om nembutsu i den opprinnelige ed».

Boken henter mange sitater fra Amitābhasūtraen og sutraen om evig liv, og henter mange sitater fra skriftene til den kinesiske buddhisten Shan-tao for å underbygge Hōnens lære om den enkle messingen av Amitabhas navn for gjenfødelse i det rene land. Hōnen legger også vekt på at han grunnlegger en ny skole innenfor buddhismen.

Boken ble skrevet på oppfordring av Hōnens beskytter og disippel, Kūjō Kanezane, i 1198.  Hōnen var likevel ikke interessert i å spre teksten for et videre publikum før etter sin død, av frykt for å møte voldsom kritikk. I stedet viste han den til sine nærmeste disipler Benchō, Shinran, Shōkū og flere.

Jōkei, som var Hōnens sterkeste kritiker, analyserte Senchakushū som et ledd i forkastelsen av Hōnens lære om det rene land. Det samme var tilfelle med Myōe.

Jōdo-shū